Der er ikke rigtig nogen, der ved, hvorfor der stadig hænger valgplakater mindst syv forskellige steder i Frederikshavn. Reglerne foreskriver, at valgplakater senest skal nedtages otte dage efter valgdagen. Det vil sige, at plakaterne skulle være væk senest den 8. november. Det parti, der har flest af plakaterne hængende, er Frie Grønne. Flere af dem er der skrevet og malet på. Men ifølge partiet er det ikke fordi, de har overset plakaterne, da de skulle pilles ned. - De skulle alle sammen være taget ned i god tid inden datoen. Så jeg ved ikke, hvordan det er gået til. De har pillet alle ned, siger Susanne Zimmer, der var spidskandidat for partiet ved det seneste folketingsvalg. Muligvis drengestreger En af de borgere der har undret sig over de stadigt hængende valgplakater er Peter Aaby Larsen fra Frederikshavn. Ifølge ham går der rygter om, at det er lokale unge mennesker, som har haft fat i plakaterne. - Jeg tror, det er unge mennesker, der har taget dem ned og malet på dem og så hængt dem op igen, siger han. Det er både valgplakater fra Frie Grønne og SF, som hænger rundt i byen ved blandt andet Pikkerbakken og Palmestranden. - Det er simpelthen frækt, siger Susanne Zimmer. Susanne Zimmer fortæller, at folk fra partiet vil køre rundt fredag og pille de genophængte plakater ned.

Opsummering:
Der hænger stadig valgplakater flere steder i Frederikshavn.